DA Den Europæiske Unions Tidende CE 78/818

(2004/C 78 E/0870)

SKRIFTLIG FORESPØRGSEL E-3532/03

af María Bergaz Conesa (GUE/NGL) til Kommissionen

(28. november 2003)

Om: Beskyttelse af Caretta caretta-skildpadden

Ifølge pålidelige kilder sker der ingen fremskridt i foranstaltningerne til beskyttelse af Caretta caretta-skildpadden eller af den maritime naturpark på den græske ø Zakynthos, selv om Kommissionen har ført forhandlinger om og finansieret disse foranstaltninger. Tværtimod er foranstaltningerne stødt på vanskeligheder som følge af, at der både på lokalt plan og fra den græske regerings side er modstand imod projektet.

Kan Kommissionen bekræfte disse forlydender?

Hvad er resultatet af de seneste undersøgelser, Kommissionen har foretaget på stedet?

Samlet svar

afgivet på Kommissionens vegne af Margot Wallström

på skriftlige forespørgsler E-3475/03, E-3507/03, E-3528/03 og E-3532/03

(21. januar 2004)

Domstolen fastslog i sin dom af 30. januar 2002 (1), at »Den Hellenske Republik har tilsidesat de forpligtelser, som påhviler den i henhold til artikel 12, stk. 1, litra b) og d), i Rådets direktiv 92/43/EØF af 21. maj 1992 om bevaring af naturtyper samt vilde dyr og planter (2), idet den ikke inden for den fastsatte frist har truffet de nødvendige foranstaltninger til at indføre og gennemføre en streng beskyttelsesordning for havskildpadden Caretta caretta på Zakynthos, således at arten ikke bliver forstyrret i dens yngleperiode […], og således at der ikke sker nogen beskadigelse eller ødelæggelse af dens yngleområder.«

I juli 2002 meddelte de græske myndigheder Kommissionen, at de havde truffet foranstaltninger til efterkommelse af dommen. Under et besøg i september 2002 kunne Kommissionen imidlertid konstatere, at de lovgivningsmæssige rammer for beskyttelsen af havskildpadden var utilstrækkelige, og at de nødvendige specifikke foranstaltninger på stedet til beskyttelse af arten ikke blev gennemført effektivt. Eftersom de græske myndigheder ikke havde truffet alle de foranstaltninger, der var nødvendige for at efterkomme Domstolens dom, sendte Kommissionen i december 2002 en åbningsskrivelse til Grækenland i henhold til EF-traktatens artikel 228. I deres svar af marts 2003 gjorde de græske myndigheder rede for, hvilke foranstaltninger de havde truffet, og vedlagde en detaljeret tidsplan for de resterende foranstaltninger.

Den 7.-9. september 2003 aflagde Kommissionens delegation besøg på øen Zakynthos for at kontrollere, om de græske myndigheder havde truffet de foranstaltninger, der er nødvendige for at beskytte havskildpadden Caretta caretta og for at efterkomme ovennævnte dom. Delegationen traf alle de involverede myndigheder og parter og besøgte Caretta caretta-skildpaddernes ynglestrande.

Konklusionen er, at der er gjort væsentlige fremskridt med hensyn til etableringen og gennemførelsen af en streng beskyttelsesordning for havskildpadden Caretta caretta på Zakynthos. De fleste af de foranstaltninger, der blev meddelt i 2002, er iværksat, og de græske myndigheder arbejder stadig på at få vedtaget og iværksat de resterende foranstaltninger. Fremskridtene skyldes navnlig oprettelsen af den nationale havpark på Zakynthos (National Maríne Park of Zakynthos — NMPZ) og det frugtbare samarbejde med de lokale myndigheder. Kommissionens delegation bemærkede imidlertid, at der ikke finder nogen overvågning sted af Daphni strand på grund af lokal modstand.

Det skal desuden oplyses, at nogle af foranstaltningerne medfinansieres gennem et Life-projekt. Her er bl.a. tale om oplysnings- og bevidstgørelsesforanstaltninger, et kontrol- og overvågningsprogram, miljøforvaltningssystemer for erhvervslivet og afgrænsning og afmærkning af NMPZ-parken. Kommissionens delegation besøgte Zakynthos igen den 20. oktober 2003 for at se, hvilke fremskridt der var gjort i gennemførelsen af disse medfinansierede foranstaltninger. Ved denne lejlighed bemærkede Kommissionen ligeledes den manglende overvågning af Daphni strand og opfordrede de lokale myndigheder og NMPZ, som modtager støtte fra Life-projektet, til at øge deres bestræbelser på at løse dette problem.

Grækenlands manglende opfyldelse af sine forpligtelser blev ligeledes drøftet på mødet den 30.-31. oktober 2003 mellem Kommissionen og de græske myndigheder om gennemførelsen af EU's miljølovgivning i Grækenland. De græske myndigheder forelagde en kortfristet tidsplan for vedtagelsen af de resterende foranstaltninger, som navnlig vedrører finansieringen af NMPZ, overvågning af havparken, vedtagelse af regler for forvaltning og drift af parken og den endelige afgrænsning af højvandslinjen (»αιγιαλός«) og kystlinjen (»ακτογραμμή«) for alle ynglestrandene. Det forventes, at sidstnævnte foranstaltning kan løse konflikterne om ejendomsrettigheder. De græske myndigheder er ved at udarbejde den skriftlige meddelelse til Kommissionen om disse foranstaltninger.

Kommissionen vil vurdere disse yderligere oplysninger og vil ikke tøve med at træffe de nødvendige foranstaltninger for at sikre, at Grækenland efterkommer Domstolens dom af 30. januar 2002.

(1) Dom af 30. januar 2002, Kommissionen mod Den Hellenske Republik, sag C-103/00, Sml. 2002, s. 1147.

(2) EFT L 206 af 22.7.1992.